**Rhif 333 - Barddoniaeth dan 19 oed**

**Cerdd rydd/benrydd ar y testun Glo**

**Beirniadaeth Eurig Salisbury**

Dwy gerdd yn unig a ddaeth i’r gystadleuaeth. Yn yr ail safle, daw Jac. Mae ganddo ddechrau addawol iawn, lle cyfarcha’r glo fel pe bai’n rhywun o gig a gwaed: ‘Ti wnaeth greu / Dawns fflamau hanes.’ Ceir wedyn drosolwg o hanes glo yng Nghymoedd y de, a chyffyrddir yn frysiog â thrychineb tanchwa Senghennydd, trychineb Aberfan, Streic y Glowyr a natur gapelyddol y gymdeithas. Yn hynny o beth, anelodd Jac yn uchel iawn, a rhaid canmol ei uchelgais. Fodd bynnag, gan mor drymlwythog o arwyddocâd yw’r pynciau hynny – ac yn achos y trychinebau, mor enbyd o drist – mae’n amhosib gwneud cyfiawnhad â nhw drwy eu rhestru’n foel. Rhaid dod o hyd i ffordd arall – un fwy tyner ac awgrymog – i ddod â mawredd yr hanes i’r cof. Yn hytrach na dweud ‘twyll trychineb Aberfan’, er enghraifft, gwell ymddiried yn yr ychydig eiriau ‘y tip erchyll’ i ddweud y cyfan. Yn lle dweud ‘Cwm Rhondda’ wedyn, beth am ddyfynnu llinell neu adleisio gair neu ddau o emyn enwog Pantycelyn ar yr emyn-dôn honno? Dyma annog Jac i droi’n ôl at y gerdd a’i mireinio fel hyn. Mae ganddo’r ddawn.

Caiff Dyffryn Glo’r wobr gyntaf. Hanes y glofeydd sydd ganddo yntau hefyd, ond llwyddodd i osgoi’r maglau y syrthiodd Jac iddynt drwy gyflwyno’r hanes fel un teuluol yn hytrach nag un cymdeithasol. Ŵyr a mam-gu sy’n siarad ac, er mor ystrydebol y gall dyfais y sgwrs-rhwng-dwy-genhedlaeth fod weithiau, mae’n arwyddocaol nad ŵyr a thad-cu sydd yma. Unwaith eto, mae’r gerdd yn dechrau’n addawol iawn – ‘Gadawaf i’r blancedi melfedaidd fy llyncu; / wyneb myng-gu fel deiamwnt o dan olau’r lamp’ – a throsir y glöwr, yn effeithiol iawn, yn foncyff coeden wedi ei ddadwreiddio. Gair o gyngor, fodd bynnag: mae’r gerdd fymryn yn rhy hir, a byddai rhai llinellau ar eu hennill o’u padio ryw ychydig. Er enghraifft, gair bach cyffredin ond hynod ddefnyddiol yw ‘mae’, ac nid oes angen ei ofni o gwbl! Gall roi siâp i frawddeg a chadw cerdd rhag troi’n rhes hir o osodiadau moel. Mae galw amdano ar ddechrau’r ail linell: ‘Gadawaf i’r blancedi melfedaidd fy llyncu; / mae wyneb myng-gu fel deiamwnt o dan olau’r lamp’. Ac mae un gair ar goll yn y llinell hon – ‘Y boncyffion budr yn ymestyn am gyfiawnder’ – sef berf syml: ‘Bu’r boncyffion budr yn ymestyn am gyfiawnder’. Dyma annog Dyffryn Glo i lunio brawddegau llawnion ac, fel Jac, i droi’n ôl at y gerdd i’w mireinio fel hyn. Nid ennill – er mor hyfryd yw hynny – yw diwedd y daith i’r un gerdd.